সিপিএম নিঃসন্দেহে বিরোধিতা করবে। বিরোধিতা করবে কংগ্রেস এবং বিজেপি’ও। তবে তৃণমূলপন্থীরা বলছেন, ৩৪ বছর পর মমতা বন্দ্যোপাধ্যায়ের আমলে বাংলা আবার সুবর্ণযুগের দিকে এগোচ্ছে। হয়তো সমস্ত কাজ হয়ে যায়নি। হয়তো হয়েছে কিছু ভুলভ্রান্তিও। কিন্তু হিসেব বলছে, বাংলা ঘুরে দাঁড়িয়েছে। যার চিহ্ন দেখা যাচ্ছে রাস্তাঘাটে। ত্রিফলা আলো, নীল-সাদা এলইডি, সাফসুতরো রাস্তাঘাট— সব মিলিয়ে একটা ঝকঝকে ভাব। ভোটের আগে পরিচ্ছন্নতা যেন আরও বেড়েছে। মুখ্যমন্ত্রী যে পথে মিছিল করছেন, সে পথ পরিষ্কারের জন্য আলাদা দল গঠন করেছেন মেয়র। 
নিন্দকেরা যা-ই বলুন, রাস্তা পরিষ্কার হলে তার ফল তো সাধারণ মানুষই ভোগ করেন। মিছিল আর কতক্ষণের !
গুপ্তযুগ। দিকে দিকে সাম্রাজ্য বিস্তার করে গুপ্তসাম্রাজ্য তখন সুবর্ণময়। অশ্বমেধ যজ্ঞ আয়োজিত হল। খবর পৌঁছল মিত্রদের কাছে। খবর গেল সাফাইকর্মীদের কাছেও। রাজপথ পরিষ্কারের ধুম লেগে গেল। চারদিকের আবর্জনা নিশ্চিহ্ন হল। রাজার ঘোড়া যাবে যে পথে, সে পথে আবর্জনা থাকা পাপ। অতিথিরা কী ভাববেন ! সুবর্ণ সাম্রাজ্যের বার্তা দিকে দিকে ছড়িয়ে দিতে হবে তো ! বিশাখদত্ত লিখে ফেললেন ‘দেবীচন্দ্রগুপ্তম্’। রাস্তাঘাট সাফাইয়ের কথাও রইল তাতে। কিন্তু ওই যে, নিন্দকের দৃষ্টি কালোর দিকে ! কাছাকাছি সময়েই শূদ্রক লিখলেন ‘মৃচ্ছকটিকম্’। সে নাট্যে ধরা পড়ল রাজপথের বিপরীত ছবিটিও। দেখানো হল, রাজার রাস্তা পরিষ্কার রাখতে গিয়ে বাকি রাজ্যের দশা বেহাল। সাধারণ মানুষের দুর্দশা, হতশ্রী ছবি উঠে এল। আধুনিক ভারতের বিশিষ্ট ঐতিহাসিক 
ডি ডি কোসাম্বি গুপ্তসাম্রাজ্য এবং সুবর্ণযুগ নিয়ে গবেষণা করতে গিয়ে বিষয়টি স্পষ্ট করলেন। অশ্বমেধ যজ্ঞকালীন সাধারণ মানুষের দুরবস্থার কথা লিখলেন। একটি অসাধারণ বাক্য উপহার দিলেন কোসাম্বি— ‘গুপ্তযুগে পদ্মফুল ফুটল বটে, কিন্তু তার জন্য বাকি রাজ্য ভরে গেল পাঁকে’। কোসাম্বি বুঝিয়ে দিলেন, পদ্ম-প্রস্ফুটনের জন্য প্রভূত পরিমাণ কাদার প্রয়োজন হয় এবং সেই জন্যই পৃথিবীর সমস্ত সুবর্ণযুগে সাধারণ মানুষের জীবন পঙ্কিল থেকেছে।
এত কথা ভাবার সময় নেই কলকাতার মেয়র মহাশয়ের। তিনি জানেন, মুখ্যমন্ত্রীর রাস্তা সাফ রেখে রাজনৈতিক ‘পয়েন্ট’ বাড়িয়ে নিতে হয়। জানেন, তাঁর রাজনৈতিক অস্তিত্ব দলনেত্রীর সুতোর টানে বাঁধা। কাজেই, যাঁর হাতে সুতো, তাঁকে তুষ্ট রাখাই একমাত্র কর্তব্য। তার জন্য যদি একটু বেশি ব্লিচিং পাউডারের প্রয়োজন হয়, যদি অন্য এলাকার পরিচ্ছন্নতা বন্ধ রেখে শুধু ‘দিদি’র রাস্তা সাফাই করতে হয়, তো করতে হবে। ভুল নেই শোভন চট্টোপাধ্যায়ের কাজে। কিছু পেতে গেলে কিছু ছাড়তেই হয়। রাজাও বোঝেন সে কথা। গত পাঁচ বছরে তৃণমূলনেত্রী নিজেও সেই কাজই করেছেন। বহিরঙ্গে রাজ্যটিকে ঝকঝকে করার চেষ্টা করেছেন। ভিতরের হতশ্রী যেমন ছিল, তার চেয়ে বেড়েছে বই কমেনি। এটিই সুবর্ণযুগ সৃষ্টির প্রক্রিয়া। চকচক করলেই সোনা হয় না।